कहा- जंग नहीं चाहता ड्रैगन पर ताइवान पर कब्जा करके रहेगा
US Spy Chief Avril Haines Chief On Xi Jinping And Taiwan - अमेरिका के नेशनल इंटेलिजेंस चीफ की डायरेक्टर ने चीन को लेकर बड़ा दावा किया है। गुरुवार को एक इंटेलिजेंस कमिटी की एक सालाना बैठक के दौरान अवरिल हेन्स ने कहा कि ताइवान को  लेकर चीन जंग नहीं चाहता है
अमेरिका की नेशनल इंटेलिजेंस की डायरेक्टर ने चीन को लेकर बड़ा दावा किया है। गुरुवार को एक इंटेलिजेंस कमेटी की एक सालाना बैठक के दौरान एवरिल हेन्स ने कहा कि ताइवान को लेकर चीन जंग नहीं चाहता है। हालांकि, ये पक्का है कि वो उसे अपने कब्जे में लेकर रहेगा।
उन्होंने कहा कि राष्ट्रपति शी जिनपिंग ये साफ कर चुके हैं कि कुछ न कुछ तो होगा। बीजिंग जंग नहीं करेगा तो बड़ी चालाकी और शांति से ताइवान को हथियाने का काम कर जाएगा।
क्या अमेरिका ताइवान को बचाएगा?
जब एक पत्रकार ने अमेरिकी इंटेलिजेंस चीफ से बाइडेन के बार-बार ताइवान को डिफेंड करने पर सवाल किया तो उन्होंने कहा कि अमेरिका अपने स्टैंड पर हमेशा कायम रहेगा।ताइवान को चीन से बचाने की उनकी पॉलिसी में कोई बदलाव नहीं आया है।
एवरिल ने कहा कि चीन की सरकार को पता है कि इस पूरे मामले में हमारी पॉजिशन क्या है। हेन्स ने यह भी बताया कि अगर जंग हुई भी तो उसका आर्थिक खामियाजा बहुत अधिक होगा। जिसका चीन को भी नुकसान होगा।
चीन और ताइवान की पॉजिशन को मैप में देखें...
पूरी दुनिया में यूज होती हैं ताइवान की माइक्रो चिप्स
हेन्स ने जंग के आर्थिक नुकसान के पीछे ताइवान की माइक्रो चिप इंडस्ट्री को बताया। उन्होंने कहा कि दुनिया का कोई ही देश होगा जहां ताइवान में बनी माइक्रो चिप्स यूज नहीं होती होंगी। आज के तकनीकी युग में माइक्रो चिप की स्पलाई प्रभावित होना बहुत बड़ी बात है।
वहीं सेंट्रेल इंटेलिजेंस एजेंसी के डायरेक्टर विलियम बर्नस ने यूक्रेन जंग को लेकर चीन पर निशाना साधा। उन्होंने कहा कि पश्चिमी देशों ने यूक्रेन का साथ देकर रूस का समर्थन करने वाले चीन को होश में ला दिया।
चीन को ताइवान पर हमला करना होगा तो कैसे करेगा?
चीन भले ही हथियार और सेना के मामले में ताइवान से ज्यादा मजबूत हो, लेकिन ताइवान पर हमला करना इतना आसान भी नहीं है। इस बात को ऐसे भी समझा जा सकता है कि 1950 के बाद से ही चीन ताइवान को खुद में शामिल करना चाहता है । कई सरकारें आईं और गईं। सभी की चाहत ताइवान को चीन में मिलाना था, लेकिन किसी को सफलता नहीं मिली। इसकी एक वजह यह है कि ताइवान बीच समुद्र में टापू नुमा देश है।
यही वजह है कि ताइवान को पूरी तरह से मिलाने के लिए चीन को जल, थल और वायु सेना तीनों को एक साथ उतारना होगा। यह पूरी प्रक्रिया आसान नहीं है।
चीन ताइवान पर हमले करेगा तो क्या दूसरे देश मदद करेंगे?
पूर्व विदेश सचिव और कई देशों में राजदूत रहे कंवल सिब्बल का कहना है कि यूक्रेन और ताइवान दोनों का मामला एक-दूसरे से बिल्कुल अलग है। यूक्रेन USSR का हिस्सा था, लेकिन ताइवान कम्युनिस्ट चाइना का हिस्सा कभी नहीं रहा है। 1895 में जापान और चीन के बीच पहली लड़ाई हुई, जिसमें चीन की हार हुई। इसके बाद चीन ने कानूनी तौर पर ताइवान को जापान को सौंप दिया था।
इसके आगे पूर्व राजदूत कंवल ने कहा कि सेकेंड वर्ल्ड वॉर के बाद अमेरिका ने ताइवान को जापान के हाथों से आजाद कराया था। ऐसे में तब से ही जापान और अमेरिका दोनों ताइवान को हर तरह से मदद करते हैं। यही नहीं चीन किसी तरह से जंग छेड़ता है तो उसे सीधे अमेरिका और जापान की सेना से टकराना पड़ सकता है। यही वजह है कि अमेरिका ने साउथ चाइना सी में अपनी नौसेना का सातवां बेड़ा तैनात किया है।